Vakansiegangers ‘n maklike teiken | Maroela Media
Vakansiegangers wat plekke rondom Bela-Bela (Warmbad) besoek, word gemaan om veilig en paraat te wees. Die Limpopo-polisie het Dinsdag aan Maroela Media gesê dat daar ŉ geringe toename in diefstalle en inbrake by lodges en kampplekke rondom Bela-Bela is.
Dit volg nadat ŉ familie oor die naweek van hulle waardevolle besittings beroof is by Thaba Monaté, ŉ vakansieoord in die omgewing. (Lees die volledige storie hier).
Angelo Abbatemarco, eienaar van Thaba Monaté, het Sondag aan Maroela Media gesê daar is veiligheidsmaatreëls in plek by die oord. “Dit gebeur nie baie nie, maar het wel by ander lodges en vakansieoorde in die gebied ook al gebeur,” het hy gesê.
Volgens luitenant-kolonel Ronel Otto, ŉ polisiewoordvoerder, werk die polisie en eienaars van gastehuise, lodges en kampeerplekke saam in ŉ poging om die misdade te bekamp. “Eienaars word egter aangemoedig om hulle eie veiligheidsmaatreëls op te skerp en ook om besoekers bedag te maak op misdade en hulle te maan om paraat te wees,” het Otto gesê.